Document ID: 32010R0449

A BIZOTTSÁG 449/2010/EU RENDELETE
(2010. május 25.)
a 747/2001/EK tanácsi rendeletnek az Egyiptomból származó egyes mezőgazdasági és feldolgozott mezőgazdasági termékek uniós vámkontingensei tekintetében történő módosításáról, valamint a 2276/2003/EK, a 955/2005/EK, az 1002/2007/EK és az 1455/2007/EK rendelet hatályon kívül helyezéséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az egyes földközi-tengeri országokkal kötött megállapodások alapján preferenciális elbánásban részesíthető termékek közösségi vámkontingenseinek és referenciamennyiségeinek kezelésével kapcsolatos rendelkezésekről és az 1981/94/EK és a 934/95/EK rendelet hatályon kívül helyezéséről szóló, 2001. április 9-i 747/2001/EK tanácsi rendeletre (1) és különösen annak 5. cikke (1) bekezdésének b) pontjára,
mivel:
(1)
Az Európai Közösség és az Egyiptomi Arab Köztársaság közötti levélváltás formájában 2008-ban létrejött egy megállapodás (a továbbiakban: megállapodás), amely a mezőgazdasági termékekre és feldolgozott mezőgazdasági termékekre, halakra és halászati termékekre vonatkozó kölcsönös liberalizációs intézkedésekről, továbbá az egyrészről az Európai Közösségek és azok tagállamai, másrészről az Egyiptomi Arab Köztársaság közötti társulás létrehozásáról szóló euro-mediterrán megállapodás módosításáról, valamint az ahhoz csatolt 1. és 2. jegyzőkönyvnek és azok mellékleteinek felváltásáról szól, és amelyet a 2010/240/EU tanácsi határozat (2) hagyott jóvá.
(2)
A megállapodás új vámkontingenseket ír elő az Egyiptomból származó mezőgazdasági és feldolgozott mezőgazdasági termékekre. A megállapodás továbbá a 747/2001/EK rendeletben, az egyes Egyiptomból származó feldolgozott mezőgazdasági termékek Európai Közösségbe történő behozatalára vonatkozóan vámkontingensek megnyitásáról és az e vámkontingensek keretén belül alkalmazandó vámok megállapításáról szóló, 2003. december 22-i 2276/2003/EK bizottsági rendeletben (3), az Egyiptomból származó rizsnek a Közösségbe történő behozatalára vonatkozó vámkontingens megnyitásáról szóló, 2005. június 23-i 955/2005/EK bizottsági rendeletben (4), az Egyiptomból származó és onnan érkező rizs közösségi behozataláról szóló 2184/96/EK tanácsi rendelet alkalmazására vonatkozó részletes szabályok megállapításáról szóló, 2007. augusztus 29-i 1002/2007/EK bizottsági rendeletben (5), valamint az Egyiptomból származó rizs Közösségbe történő behozatalára vonatkozó egyes vámkontingensek megnyitásáról szóló, 2007. december 10-i 1455/2007/EK bizottsági rendeletben (6) meghatározott termékek tekintetében a meglévő vámkontingensek módosítását is előírja.
(3)
Az új vámkontingenseket, valamint a meglévő vámkontingenseknek a megállapodásban előírt változásait végre kell hajtani. Az egyértelműség érdekében célszerű az Egyiptomból származó mezőgazdasági és feldolgozott mezőgazdasági termékek valamennyi vámkontingensét egyetlen jogalkotási aktusba foglalni.
(4)
A 747/2001/EK rendeletet ezért ennek megfelelően módosítani kell, a 2276/2003/EK, a 955/2005/EK, az 1002/2007/EK és az 1455/2007/EK rendeletet pedig hatályon kívül kell helyezni.
(5)
A 955/2005/EK és az 1002/2007/EK rendelet alapján kibocsátott behozatali engedélyek a kibocsátásuk napjától a következő hónap végéig érvényesek. Amennyiben az említett rendeletek alapján és az e rendelet hatálybalépését megelőzően kibocsátott behozatali engedélyek érvényességi ideje az említett rendeletek hatályon kívül helyezésének időpontját követően jár le, előfordulhat, hogy az importőrök nem tudnak eleget tenni a vonatkozó behozatali engedélyekhez kapcsolódó kötelezettségeiknek. Ezért ilyen esetekben helyénvaló engedélyezni, hogy a tagállamok eltérjenek a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló, 2008. április 23-i 376/2008/EK bizottsági rendelettől (7) és feloldják az importőrök által letétbe helyezett biztosítékot. Az egyértelműség érdekében indokolt azt is előírni, hogy az e rendelet hatálybalépését követően a 955/2005/EK és az 1002/2007/EK rendelet alapján kibocsátott behozatali engedélyek csak az említett rendeletek hatályon kívül helyezésének időpontjáig legyenek érvényesek.
(6)
Összhangban a megállapodással, a vámkontingenseknek az alkalmazás első évére vonatkozó kiszámítása céljából indokolt meghatározni azt, hogy azok a vámkontingens szerinti mennyiségek, amelyeknél a kontingensidőszak a megállapodás hatálybalépésének napja előtt kezdődik, az időszak azon részével arányosan csökkentendők, amely az említett időpontig eltelt.
(7)
Mivel a megállapodás 2010. június 1-jén lép hatályba, e rendeletet indokolt ugyanezen naptól kezdődően alkalmazni. A jogbiztonság érdekében azonban helyénvaló az ezen időpont előtt kibocsátott engedélyek érvényességére vonatkozó rendelkezéseket azonnali hatállyal alkalmazni.
(8)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A 747/2001/EK rendelet IV. mellékletének helyébe e rendelet mellékletének szövege lép.
2. cikk
A 2276/2003/EK, a 955/2005/EK, az 1002/2007/EK és az 1455/2007/EK rendelet hatályát veszti.
3. cikk
(1) Az e rendelet hatálybalépését megelőzően a 955/2005/EK és az 1002/2007/EK rendelet alapján 2010. május 31. utáni lejárattal kibocsátott behozatali engedélyek érvényessége 2010. május 31-én lejár.
A 376/2008/EK rendelet 7. cikkének (1) bekezdésétől eltérve az első albekezdésben említett behozatali engedélyek birtokosa 2010. június 30-ig visszajuttathatja a fel nem használt behozatali engedélyeket az érintett tagállamok illetékes hatóságainak, amelyek feloldják a kihasználatlan mennyiségekre vonatkozó biztosítékot.
(2) A 955/2005/EK rendelet 4. cikkének (3) bekezdésétől és az 1002/2007/EK rendelet 3. cikkének (4) bekezdésétől eltérve az említett rendeletek alapján az e rendelet hatálybalépését követően kiállított behozatali engedélyek érvényességi ideje nem tarthat 2010. május 31-i időpontnál tovább.
4. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2010. június 1-jétől kell alkalmazni, a 3. cikk kivételével, amely e rendelet hatálybalépésekor azonnal alkalmazandóvá válik.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. május 25-én.

Labels: 3
17
18
6